
КАКВО Е ДА СИ ДЕТЕ
 Въпросът за това как да разговаряме с децата вълнува всички родители. Детето и възрастният са различни и това поражда множество недоразумения в общуването между тях. Детето има различен начин на мислене и на възприемане на света около него. То разбира човешките отношения по начин, който се различава от този на възрастния и който се променя динамично във възрастта, за която говорим.
Детето е говорещо същество. Още преди да се роди то съществува в езика на своите близки. Те говорят за него, изграждат образа му в езика, гадаят пола, обсъждат името му, фантазират за бъдещето му....

Психомоторна експресивност

Известно е, че всяка човешка активност е психомоторна. Днес значението на психосоматичното единство не се оспорва нито в областта на клиничните наблюдения, нито в областта на възпитанието и терапията. Безспорно е значението на движението в развитието на цялостната личност и интелигентност на детето. Психосоматичното единство се изявява в своята пълнота именно при детето, макар, че се наблюдава през целия живот на човека.
Детството е възрастта на глобалността, на неразривната свързаност между движение, емоция, познание. Това е възрастта, в която детето се изразява, изказва и открива света без задръжка, като използва всички явления от своето обкръжение. Неговата връзка с пространството, обектите и хората се създава върху една постоянна тоникоемоционална основа. Тази сензомоторна, тонична, афективна, силно индивидуализирана връзка, този начин да бъдеш на света, който е специфичен за всяко дете, Бернар Окутюрие нарича психомоторна експресивност (Аucouturier, B., 1993).
При детето психомоторната експресивност доминира. Тя е мястото, където се срещат неговият живот и всичките му желания в цялата им дълбочина, за да може то да започне да долавя смисъла, който съдържат.
Златната възраст, в която движенията на детето пряко изразяват чувствата и преживяванията му, е от 2 до 7 години. Затова някои автори я наричат златната възраст на психомоториката. Ето защо, на децата в предучилищна възраст е необходимо пространство и време за свободни игри, в които могат да движат цялото си тяло, да изследват различните измерения на пространството, да експериментират статично и динамично равновесие, скачане, люлеене, падане, да строят къщи от големи модули, в които могат да се крият, да играят с гласа си, накратко – да се изразяват чрез движенията и тялото си.

Това, което се премълчава: детската сексуалност

На З. Фройд дължим откритието за спецификата на детската сексуалност. Той се отдалечава от понятието за сексуалността при възрастния и неговите открития поставят началото на едно ново мислене и отношение към бебето и малкото дете.
Сексуално при Фройд означава това, което носи удовлетворение на тялото. Изучавайки детето, Фройд открива, че сексуалното съществува във всички отвори на тялото, на всички места, където е стимулирано от физиологични функции. Тези телесни отвори (например, устата) са гранични зони между вътре и вън. В тях се извършват жизнено важни функции. Фройд определя влечението като търсене на удовлетворение. Влечението не е синоним на инстинкт. Това удовлетворение той нарича сексуално удовлетворение. Негова специфична черта е автоеротизмът. Важно е да се разбере, че този автоеротизъм не зависи от субекта, а съществува в главата му. Т.е. за Фройд сексуалното влечение има травматичен характер, макар и не много сериозен, но важен, защото субектът понася сексуалното влечение, без да бъде участник в него. Най- обичайният признак за срещата между сексуалното влечение и телесната функция е тревогата, която възниква, когато субектът изпита сексуалното влечение. Тази тревога показва, че в тялото на детето се случва нещо, от което самото дете не може да се скрие и което не може да овладее. Фройд открива, че при човека, освен удовлетворяване на телесните функции, съществува печалба от удоволствието. Както посочва Даниел Роа, първият етап на влечението е автоеротичният. Вторият – когато детето вече не е само, появява се друг, към когото то се обръща. Обикновено това е майката, която се грижи за основните телесни потребности на детето. Детето, което не знае какво да прави с печалбата от удоволствието, я разполага в майката, в човека, който е на разположение.

Комплексът на Едип

Малкото момче, което заявява, че ще се омъжи за своята майка, когато таткото вече няма да го има, и малкото момиче, което е във възторг от уединението със своя баща, си съперничат с родителя от същия пол, за да се доближат до родителя от срещуположния пол (любов).
Разрешаването на Едиповия комплекс се състои в отказ от сексуалните и враждебни желания и в идентификация с родителя от същия пол, взет за модел. Малкото момиче става като своята майка, а малкото момче – като своя баща. Детето припознава своя пол, като възприема поведенията и ценностите на родителя от същия пол.
Приказките също интересуват живо малкото дете. Според Бруно Бетелхайм вълшебните приказки представят света по същия начин, по който си го представя и детето. В тях се разказва за психологични трудности, сходни с неговите (добрата и лошата майка, едиповата ситуация, съперничеството между братята и сестрите). Приказките успокояват детето и му позволяват да се разбере по-добре. Вълшебната приказка не трябва да бъде обяснявана на детето. Тя поставя екзистенциални проблеми в кратки и точни термини: необходимостта да бъдеш обичан и страха да останеш незабелязан, да си без значение за другия; любовта към живота и страха от смъртта. Ситуациите, представени във вълшебните приказки, са опростени, а персонажите не са амбивалентни. Те също така предлагат на детето решения, които то може да схване според нивото на своето разбиране. 

Разминаването между тялото и езика

Детето непрекъснато полага усилия да облече в смисъл и значение всички усещания, които бушуват в тялото му. Това то прави като говори, слуша приказки, играе различни игри на ужким, рисува и твори... Щом успее в това начинание, то усеща в тялото си облекчение. Но невинаги е възможно да облече в смисъл и значение това, което преживява. Освен това, ресурсите на различните деца да символизират преживяванията си, са различни.
Някои преживявания на детето, които пораждат дискомфорт, напрежение и възбуда в тялото му, се изплъзват на езика. Той не може да ги обхване и облече в смисъл и значение. В такива случаи ставаме свидетели на агресивни прояви от страна на детето.
Агресивното намерение

Детето се чувства загубено, разместено, плячка на заповядващото раздробяване на заявката или на желанието на другия, на които то не може повече да отговаря.
Следователно, в агресивността се образува възел от намерение на недостигащото слово и на затруднения образ на тялото. Това недостигащо слово и този затруднен или раздробен образ на тялото са свързани със ситуацията, в която се намира детето и която отново актуализира вече преживяна от него ситуация или загадъчното присъствие на желанието на Другия, който изправя субекта пред тревогата: Какво иска от мен Другия? Какво съм за него? Затова е важно да проявяваме чувствителност към жестовете, пропуските в действията и най-вече към знаците на речта или проявите на детето, които свидетелстват за неговото затруднение да се разположи в своята реч и в своето тяло; да бъдем чувствителни към проявите на отказ, към имплицитната цел на някои поведения, които водят детето до провал; към начина, по който то отказва присъствието на своите другарчета или на учителя и възпитателя; да бъдем чувствителни към признанията за любопитни истории, в които то отрича част от страданието.
Важно е също така да бъдем чувствителни към исканията, които модулират речта на детето – прекъсване на изречението в израз на колебание да не каже нещо в повече и да развие искането, което то от своя  страна преценява като основателно. Колебания, спадане на гласа, грешки на език (лапсус), както и неточност на речта – трябва да внимаваме за това, което казва детето.
Агресивното намерение може да се забележи и в склонността към отказ от прилагане на минимум правила и указания, в закъсненията при тяхното изпълнение или започване на работа с другите, обвинения или упреци към другите, към самия себе си, към учителя или към своите родители. Трябва да се следи и за различните емоционални реакции като ярост, заповядване или провокация. Всичко това е знак за агресивно намерение.
За детето агресивното намерение се явява решение, когато то несъзнателно се страхува от раздробения образ на своето тяло. „В това откриваме специфичната връзка на човека с неговото тяло, която се проявява в общото на цяла поредица социални практики”, казва Лакан. Достатъчно е да чуем разказите и игрите на децата, сами или заедно, на възраст от 2 до 5 години, за да знаем, че откъсването на главата и избождането на очите са спонтанни теми в тяхното въображение, свързани с техния несъзнаван образ за тялото. Опитът от несръчно разглобената кукла запълва елемент от психичната структура.

Мръсните думи

Често детето се спасява от напрежението в тялото си, като казва или извиква някоя нецензурна дума. В повечето случаи то съвсем не разбира съдържанието й, но е забелязало нещо важно: възрастните я употребяват, когато са силно развълнувани. Така мръсната дума се явява компромисно решение, което избягва агресивното действие, а от друга страна помага на детето да получи облекчение в тялото си.

Багажът, който детето носи в детската градина от своята
детска стая
Ключът към очовечаването не е в перфектните грижи за детето. Раждането на човешкото същество става в езика и благодарение на една привилегирована връзка с някой, който го обича и който не го подценява, не го свежда до уста, която трябва да бъде нахранена и тяло, което да бъде подсушено и преоблечено. Най-често този някой е майката, но нейната функция може да се изпълнява и от друг човек, който полага особени, специфични грижи за детето, който му говори и който му позволява да разбере, че може да бъде харесвано и обичано.
              Детската градина като група,  предоставя жизнен опит за детето, където то може да завърже нови връзки. Само по себе си това е субективно реживяване, което не може да бъде изразено и което не може да не го безпокои. Това също така е мястото, където то придобива символичния опит на езика и функцията на своята реч като средство за общуване. Детето трябва да се определи, да се идентифицира за себе си и за другите. За целта то трябва непременно да мине през вербалното общуване, защото това му позволява да изкаже себе си по един нов, диалектически начин, да се представи, да даде смисъл на това, което се случва в тялото му. Тогава това, което то ще каже и ще направи, ще бъде погледнато по нов начин. 
В градината имаме субекти (деца), които се проявяват като такива в намерението на Другия – учителят и възпитателят са гаранти на смисъл за всеки един и за другите, за другарчетата му.
Мястото на учителя и на възпитателя (или на възрастния), който работи с група деца, е решаващо, защото той е в ролята на третия, който трябва да бъде посредник на субекта между два свята.
                                          Детето и светът на родителите: той може да ги замества и тогава  детето ще направи пренос върху личността на възрастния и ще актуализира чувства и емоции, които се открояват в семейната структура. В семейството детето има собствена стойност, защото е дете; то преживява любовта на родителите си, без да я заслужи, дори и да му се налага да търпи гнева им. В училище и сред връстниците в детската градина неговата стойност се определя според това, което прави или казва там, т.е. то няма друга стойност, освен тази, която заслужи. Това създава напрежение на съперничество, ревност и завист.
                                                 Детето и светът на децата: само възрастният е в позицията на третия по отношение на всички деца около него. Децата се обръщат към него в името на неговото умение, за да се опитат да разберат каква стойност имат те за него, като по този начин той също така заема мястото на авторитета. Детето е същество, което разбира и мисли, и поради това то може да разбира смисъла. Смисълът предполага субект, който разбира това, което му казват и най-вече – когото разбират. Той се съгласява да се даде, посредством езика, като някой, който може да бъде разбран.
                                       
                                            Детето от 3 до 5-годишна възраст
В тази възраст детето има непреодолимо желание за разговор с възрастните. То вече се движи самостоятелно и иска да опознае и завладее света, който го заобикаля. То пита за всичко, не се доверява на връстниците си и интуитивно усеща, че отговорите са скрити в света на възрастните. Макар че контактува с връстници и провежда разговори с тях, повечето теми се започват с „...а пък моят тати каза; майка ми така ми каза...“ Съответно, този, който го е казал или е преживял разказаната 
Децата ги радва самото задаване на въпрос, веднага след като го направят, задават следващия, защото мисълта им постоянно скача от клон на клон като птица.
Децата в тази възраст изпитват и гордост от своите знания, с които се сдобиват, контактувайки с други възрастни. Те искат да афишират това свое знание и по възможност да впечатлят възрастния, особено, ако той представлява авторитет за тях. Децата се позовават на родителите си и ги цитират.
                            Някои често срещани заблуди на възрастните

                                    Ако детето не ни гледа, то не ни и чува 
            Детето губи 50% от вниманието си, когато ни гледа в очите. Погледни ме в очите, когато ти говоря е фраза, която кара детето автоматично да спре да слуша какво му говорим. Обратно, когато детето не ни гледа, когато е заето с някакво свое занимание, когато шуми, казва Франсоаз Долто, тогава то чува най-добре и запомня казаното. Следователно, синът на моята пациентка отдавна беше чул, че майка му е бременна и отдавна знаеше за това.
                             Децата между 4 и 6 години трябва да спят следобед 

Да, но не всички. Количеството сън за едно денонощие е индивидуална нужда (характеристика). За повечето деца потребността от следобеден сън отпада в тази възраст. Те са активни през деня и спят толкова дълбоко в първата половина на нощта, че не е изключено да се появи нощно напикаване или сомнамбулни прояви.
При всяко дете се наблюдава има спад в активността на жизнените си функции между 12 часа и 15 часа в началото на следобеда, но няма нужда да спи. Има нужда от кът, където може да се отпусне, да полежи, да остане за малко само....
Ако правилно стимулираме детето, то ще се научи да реагира както искаме

Детето има несъзнавано, за което свидетелстват неговите образувания: сънищата, грешките в езика, пропуснатите действия, цветистите и духовити думи, симптомът. Несъзнаваното на детето се проявява в неговите свободни творчески проявления: играта на уж, рисунките, свободното слово... Ето защо, детето в предучилищна възраст има огромна нужда от свободни пространства, без инструкциите на възрастните и заповедното наклонение, в които да драска, да рисува, да говори, това, което му минава през главата, да слуша приказки, без да му ги обясняват, да задава въпроси, без непременно да му се отговаря, да играе с букви и цифри, без да попълва тестове за училищна готовност и т.н.


ДЕТСКАТА АГРЕСИЯ,
РОДИТЕЛИТЕ, УЧИТЕЛИТЕ И ... ТОЗИ ПРОЕКТ

Проектът цели да се обърне внимание върху агресивното поведение на децата, така че да не се стига до физическо наказание, защото то от своя страна често прераства в домашно насилие. С други думи – предотвратяване на физическото наказание и домашното насилие, независимо дали е физическо или емоционално. Това би могло да се постигне единствено чрез по-доброто разбиране на причините за проявата на детската агресия, което е и задача на проекта. 
Средата в детската градина предоставя идеалното пространство за ежедневно общуване между възрастен и дете (в случая дали възрастният е родител, роднина или учител е без значение). Чрез изследване и разбиране на проявите на детската агресивност в естествена за детето среда, ние се учим как успешно да разговаряме с него, да му задаваме въпроси, да се обръщаме към него и, разбира се, да му предоставяме възможност да играе, да се изразява, да намира своите решения и начини да намалява напрежението, което изпитва и което много често води до агресивни                         действия или агресивни думи.
Създаване на Родителската лаборатория. Това е място, пространство, в което родителите са поканени съвсем свободно и без никакви задължения, да идват, да слушат, да задават своите въпроси, да споделят това, което ги тревожи, т.е. място за разговор с родителите. Втората дейност е Лаборатория за учителите. Учителите да могат да разкажат това, което ги тревожи, без да бъдат притеснявани с изисквания и оценки, да зададат своите въпроси и заедно да търсим различни отговори. 
Когато и детето, и родителят, и учителят имат място, в което да говорят за раздразнението, тревогите, страховете, дори гнева си, напрежението, което те изпитват в своите тела намалява. Агресивното действие е резултат от несъзнаван страх от разместване и разпад на тялото при детето и разминаване между тялото и езика. Какво означава това? При определени обстоятелства и в резултат на различни фактори, детето може да изпитва в тялото си много силно напрежение, много силна възбуда и да не може да даде символичен израз на това напрежение и на тази възбуда. Невинаги детето успява, или защото е малко, или поради някаква друга причина, да облече в смисъл и значение, да назове, да нарисува, да изиграе, с други думи – да символизира това, което се случва в неговото тяло. Не може да измисли дума, с която да назове това напрежение, което се разлива по тялото и го кара да тича безспирно или да си удря главата в стената, или да ухапе другарчето си, или да каже лоша дума. Така че, тези занимания в тези свободни пространства, които отварят и лабораторията за родители, и лабораторията за учители, и занималнята за деца целят да намалят напрежението в тялото и по този начин да предотвратят физическото наказание, агресията и агресивността, независимо дали тя идва като действие от страна на детето, като агресивно намерение на детето или като отговор на агресивното намерение във вид на физическо (или не) наказание от страна на възрастния.
Много деца страдат от това, че постоянно стават свидетели на скандали, викове, повишаване на тон... Емоционалното насилие винаги е бил един изключително затормозяващ фактор за детското развитие. Физическото насилие, всъщност, се случва по-рядко.
На идеята, че детето може да казва не, когато става въпрос за неговото тяло, че то ясно разбира, че тялото му е лично и неприкосновено и никой няма право да го докосва по неприятен и неудобен за него начин и когато това се случва, то казва не, се крепи цялата концепция за предотвратяване на сексуалното насилие.
Не може да възпитаваме едно дете в не казване на не, да не приемаме неговото не, което между впрочем се появява през втората година като проверка дали наистина съществува дистанция и разстояние между неговото тяло, което то започва да осъзнава като отделно, и тялото на майката, с което до скоро е било едно цяло.
Не може да се очаква, че детето ще знае как знае как да се справи в деликатни ситуации, които могат да прераснат в насилие и по-специално в сексуално насилие, ако се възпитава да не казва не.
             Нормално е родителят да няма точна идея какво прави детето, когато е абсолютно свободно и само зад затворената врата на стаята си. Има зони на интимност, на това вътре, което е вътрешното пространство на детето, където родителят не бива да гледа и не бива да иска да гледа. Така че, съвсем естествено се появяват недоразумения между дете и родител, както в слушането, така и в разговора, а така също и в интерпретацията на едни и същи събития от живота. Недоразумението и изненадата са едни от най-хубавите неща, които се случват в ежедневното общуване с децата, защото именно там се пораждат истинските въпроси и се показва част от истината за желанието и на детето, и на родителя.

Неповторима е срещата с всяко едно от децата, с всеки един професионалист, независимо дали е педагог или някой, който директно или индиректно работи с тях, с всеки родител или група родители. Да бъдеш професионалист в областта на психологията и да бъдеш родител са две много различни неща, които остават в своето различие и уникалност, но и които се срещат. 
Естествено е всеки родител да изпитва страх от това да бъде родител, това е нещо, много нормално, неизбежно, както и нещо, което в
                      повечето случаи е двигател на това да бъдеш родител. Няма родител, който има точна рецепта за това да бъде родител. Така че, назоваването на тези страхове, колебания, на това какво в крайна сметка се крие в поведението на детето, в поведението му като родител, е нещо съвсем нормално. В същото време то кара човек да си задава въпроси около желанието да бъде родител, около родителстването като предизвикателство и около партньорството на родителя с детето, защото, освен различните функции, които има,  родителят е и партньор на детето.
Всеки родител подхожда индивидуално според характера на собствените си страхове и тези на детето си. При някои родители страховете на децата са нещо, за което те успяват да говорят, за други това е по-трудно и остава в една по-загадъчна сфера. В този случай е необходимо да остане така. Така или иначе има родители, които са по- сензитивни, които са по-чувствителни към страховете на децата си, към кошмарите, които те сънуват, към нощните събуждания, към някои реакции при децата, които ги впечатляват и за които си задават въпроси. Има други родители, които не толкова явно задават своите въпроси или колебания, но това не означава, че не се сблъскват с тях и че да отговорят на детските страхове не е предизвикателство за тях.
Преживяванията, емоциите на всяко едно от децата, особено на това, което в крайна сметка извървява своя път в приемането на друго, натрапващо се в семейството му дете, натрапващо се в смисъл на това, че вече не всичко е само за него, а то трябва да дели различни неща, различни преживявания и съответно да се напасва спрямо тях, както и да създаде своето място, което да му дава ресурс да заеме своето място в семейството.
Опитът ни показва, че е изключително важно да има свободно пространство за децата, за това свободното пространство беше тема, която обсъдихме както с педагозите, така и с родителите. Защо именно е необходимо свободното пространство за децата? Отговорът се състои най- вече в това децата да могат да изразяват своите преживявания и емоции, без да има кой да ги напътства постоянно и да им обяснява какво трябва и какво не трябва да правят, какви уроци да научат. Отговорът е най-вече в начина, по който възрастният присъства в пространството на детето прекалено много със своите изисквания. Свободното пространство представлява момент, в който детето има възможност да бъде то, без някой да го съди за това, което прави. Свободното пространство може да е това, което ние предложихме на децата по време на лаборатория за родители – децата не бяха сами, но човекът, който беше до тях не изискваше, не искаше нищо и не предлагаше отговори вместо тях. Обсъждахме с педагозите това, че в натоварената им програма, когато са с 20, 25 дори 30 деца едновременно, да се осигури свободно пространство е истинско предизвикателство. Въпреки всичко, ние имахме възможност да търсим различни варианти, различни моменти, в които би било възможно да се предостави свободно пространство на децата, тъй като в тази възраст това е особено важно за тях.

Традиционното напрежение, което съществува между родители и педагози, което всъщност е абсолютно еднакво с напрежението, което изпитват педагозите в отношенията си с родителите. Те също изпитват голямо затруднение в опита си да говорят и да се срещнат с родителите. В тези клинични лаборатории беше много интересно да се обсъждат именно подобни ситуации, в които малка промяна в начина, по който нещо се представя на родителите, води до изключително успокоение от тяхна страна. Много често си мислим, че става въпрос за конфликт между родители и педагози, но когато изслушаме и двете страни си даваме сметка, че това е в известна степен невъзможност съобщението да бъде предадено и да бъде получено. Изисква се изключително малко помощ от страна на специалистите, за да може да бъде чуто по друг начин това, което звучи като оплакване от страна на родител и това, което звучи като оплакване от страна на педагога.
Най-често се сблъскваме с факта, че педагозите забелязват поведение на детето, което намират за странно (например) и което биха искали да споделят с родителите. Но начинът, по който те постъпват всъщност и начинът, по който го представят на родителите е от изключително значение, за да могат родителите да не го разберат като негативно послание вашето дете е лошо, вашето дете е агресивно или вашето дете е някакъв епитет. Важно е да го съобщят по начин, по който родителят да се почувства подкрепен, за да може да чуе, че той всъщност също би могъл да помогне и да разбере какво се случва с неговото дете. Не е конфликт и от друга гледна точка – поведението на едно дете в семейството и извън него не е едно и също и не можем да очакваме, че то ще се държи в детската градина по същия начин, както в семейството и обратното.
Това не са изолирани феномени, но въпреки всичко детето е в една социална среда в детската градина, между негови връстници, което (особено в началото) е новост за него и то търси своите опори и начина, по който да намери своето място сред връстниците си, начина, по който да комуникира с възрастни, които не са неговите родители. Обратно, родителите очакват, че в детската градина тяхното дете ще научи всичко, че всичко притеснително в неговото поведение ще бъде директно елиминирано, което е също едно очакване, надминаващо функцията на детската градина. Тъй като, отвъд възпитателната и педагогическа роля на детската градина, това е едно пространство, в което детето влиза в социална връзка с другите и с другия. Там то се учи да комуникира с останалите, а това е дълъг процес и не е свързан с едно-единствено обучение или с прилагането на някаква формула или методика, която то да може директно да приеме и изпълни. В този смисъл не смятам, че става въпрос за конфликт, а ми се струва по-скоро, че когато има подобни лаборатории, които не са училище за родители или училище за педагози, в които всичките тези неща могат да се изговарят, в които можем да търсим отговора на въпроса защо дадено дете се държи по този начин, спомагат за това, това напрежение да се намали и това всъщност има ефект върху самото дете. Защото едно дете реално се раздира в евентуален конфликт между възпитателите и родителите и това не би могло да му помогне да се впише в социалния свят по друг начин.
Всяко дете е уникално и ние трябва да го посрещаме такова, каквото е, да посрещаме неговите изобретения и начини да се справи с това, което му се случва, за да му помогнем в преодоляването на дадено затруднение.

                 С други думи – в свободното пространство на занималнята, децата не учеха и не бяха възпитавани, а всяко от тях според начина, който му е най-възможен и комфортен в момента, можеше да се занимава и твори, за да се опита да облича в смисъл и значение онова, което го вълнува. Много събития и теми в живота на детето се изплъзват на езика и детето полага системни и специални усилия, за да ги облече в смисъл: да ги нарисува, да намери подходящи или не толкова подходящи, но някакви думи, за да ги назове, да се въплъти в роля на страховит герой, измислен от самото него и т.н. В свободното пространство на занималнята оказвах гостоприемство на всички продукции на децата, които я посещаваха, без да им давам задачи и без да ги оценявам. И децата не престанаха да ме изненадват.
Първоначалната цел беше да бъда приета от децата като близък до тях човек, опитах се отстъпя от позицията на учител и възпитател, исках децата да могат да ми се доверят, за това избягвах да им правя забележки, да им се карам или да ги наказвам. Използвах рамката на сеансите по релационна психомоторика. Поздравявах всяко дете по име в началото и съобщавах, че правилото е: Никой не може да причинява болка на себе си или на друго дете по време на занималнята. Ако това правило се наруши, ще се намеся. Инак съм ваш партньор в играта. Още на първата ми среща с децата въведох моята позиция и обясних каква е моята роля, какво ще представляват нашите срещи и как ще протича времето ни, прекарано заедно. Оставих възможността на децата сами да избират какво им се прави и се опитвах да се съобразя с желанията на всички.
Друг начин да отваряме свободно пространство за децата беше да измислим заедно приказка, по игра на Джерал Даръл, която се състоеше от различни картончета, които аз изтеглях едно след друго и на които пишеше името на героя или случката, която трябва да измислим и така да сглобим цяла приказка. Приказката, която измислихме заедно беше следната:
Главният герой – Супермен, той е смел, спасява планетата, може да лети, спасява Вселената;
Злодей – Дебелата тиква – той е лош и зъл;
Измамата: Дебелата тиква е измамила принцесата, която имаше добра, хубава майка, добра колкото тебе; тиквата си махнала маската и принцесата разбрала, че тя е измамница (коварна, подла и зла, а маската е страшна); после една добра принцеса си сложила маската и станала лоша, защото маската е магическа;
Помощник: той помага, вечно е нацапан, помага на детето да си вземе пояса; той е добър, нацапан е защото работи, вързани са му ръцете,
    той е гнусен; той помага на героя – някой като го помоли нещо, той помага, той също е герой;
Задача: задачата е да поправи нещо, мисия; някои лоши са влезли при добрите и се опитват да унищожат света, там, където живеят, но добрите се усещат и нападат и те лошите и става война;
Забрана: тъмната гора; забранено е да влизаме в тъмната гора, защото можем да се изгубим, страшно е, може да дойде мечка или вълк да ни хапне;
Пътуване: пътуваме в леденото царство;
Вълшебен дар: духове, подаръци, нова къща, живот в леденото царство;
Тайна: в леденото царство има тайна, която още не се е разгадала; тя е, че там има духове, на които, като се молиш, са добри с теб, а ако не се молиш са лоши с теб;
Чудна страна: страната на чудесата, страната на ужасите, омагьосаната страна – там има риби, които летят, летящи възглавници, летящи цветя;
Разузнаване: в клоните на дървото има добър човек, който наблюдава да убие някой, в тази страна има лоши хора;
Битка: единият побеждава лошия, добрият печели и побеждава; лошият има магически меч; добрият е разбрал, че има магически меч и избягал;
Женитба: героят (добрият) се жени за жена, той е толкова добър, че няма търпение да я целуне;
Преобразяване: мъжът се преобразил на заек, а жената на риба или на жаба;

5-6 годишни деца имат ниската търпимост едно към друго, от множеството вербални и физически нападки между тях.
Методът на работа в ателиета и отварянето на свободни пространства за децата, когато и където на тях самите са нужни, ще бъде удачно начало за промяната. Кътчета за игра по интереси на децата в самата група с наличните в детската градина материали. Местенца за рисуване, местенце за конструиране, места за свободни сюжетни игри (кухня, магазин и т.н.). Всяко дете можеше да играе, където пожелае и с когото пожелае. В местенцето за книжки и сладки приказки се разказват приказки, които децата измислят сами. Това става в зависимост от желанията на децата – можеше да разказват по книжки и илюстрации, а най-забавно беше, когато решаваха да играят на Говорилня. Тогава един започва приказката, друг разказва продължение, трети измисля герои, четвърти – случки с тях, и така докато не изчерпят темата, която са започнали. 
Този начин на забавление в групата, намалява напрежението между тях значително. Усеща се, че не възприемат и учителя като голям. Играем и се забавляваме искрено. А това, което научаваме едни от друг, е като допълнение в нашите отношения.

